Mads Rørvig (V), 2013-06-03:
Tak for det.
I dag tager vi et skridt ind i fremtiden.
For i dag indleder vi lovbehandlingen af de to forslag, der udmønter forårets aftale om en reform af SU-systemet.
Det er en reform, der peger fremad og opad med højere ambitioner for vores uddannelsessystem, for vores studerende og for dansk økonomi.
Bag den historiske aftale om SU-reformen står et bredt flertal af Folketingets partier.
Det er positivt, at opbakningen til et forbedret SU-system er så massiv.
Det er positivt, at hele Folketinget på nær Enhedslisten bakker op om en aftale, der hæver niveauet i vores uddannelsessystem, og bakker op om en aftale, der skærper kravene til vores studerende og klæder dem på til et globalt arbejdsmarked.
Aftalen er blandt andet et resultat af, at Socialdemokraterne, SF og De Radikale har erkendt behovet for at tænke nyt.
Og den er en konsekvens af, at regeringen med uddannelsesministeren i spidsen har indset, at en SU-reform er en forudsætning for holdbarheden i dansk økonomi, for vores konkurrenceevne og for vores velfærdssamfund.
Kort før julen 2011 afviste ministeren ellers klokkeklart, at der kunne reduceres i udgifterne til SU.
Og tilbage i efteråret 2010 var afvisningen total, da Venstre sammen med vores regeringspartnere fremlagde et reformudspil.
I dag står vi så og behandler en reform, der styrker de offentlige budgetter med mere end 2 mia. kr. i 2020.
Det er det dobbelte af, hvad Venstre foreslog tilbage i 2010, og det var et forslag, som de nuværende regeringspartier dengang afviste blankt.
Uddannelsesministeren og regeringen har heldigvis skiftet holdning.
De har erkendt, at der er en verden uden for Christiansborg og en verden uden for Danmark.
Og i den verden afhænger danske arbejdspladser af Danmarks konkurrenceevne.
Det er derfor positivt, at Socialdemokraterne, Det Radikale Venstre og SF har accepteret behovet for at reformere uddannelsesstøtten, så vi kan få de studerende hurtigere gennem uddannelsessystemet og samtidig hente over 2 mia. kr. til at styrke vores konkurrenceevne.
Det er overordentlig positivt, at vi er syv ud af Folketingets otte partier, der fuldt ud står bag denne aftale; at vi i fællesskab er enige om at skærpe kravene til de studerende, og at vi over for både dem og universiteterne lægger vægt på, at normeret tid skal være normen for den faktiske uddannelsestid – og ikke som i dag, hvor det på de fleste uddannelser lader til at være et oplæg til diskussion om muligheden for at holde orlov efter behag.
Undersøgelserne taler deres tydelige sprog.
Danske studerende kommer senere i gang og er længere tid om at uddanne sig.
Det retter vi som sagt op på ved at indføre langt skrappere krav til SU ud over normeret tid og ved at stille krav til universiteterne om at nedbringe den gennemsnitlige studietid med mere end 4 måneder.
Hertil kommer obligatorisk tilmelding til fag og prøver svarende til et fuldt studieår, bedre rammer for merit ved studieophold og studieskift, bedre overgange mellem bachelor- og kandidatniveau samt øget brug af vinteroptag og vinterstart på uddannelserne.
Endelig får universiteterne mulighed for at indføre studiestartsprøver for at sikre, at de studerende reelt er studieaktive.
Vi indfører et loft på maksimalt fem ungdomsuddannelser.
Et opgør med dette snyderi har klart været en prioritet for Venstre.
Øget støtte til befordringsgodtgørelse er en anden af de klare Venstremarkeringer i aftalen.
Befordringsgodtgørelse gør det mere attraktivt at tage en uddannelse, selv om man bor langt fra uddannelsesstedet.
Og samtidig bliver det mere attraktivt for de studerende at bo i yderområderne.
Endelig har det for Venstre været en klar prioritering at give de flittige studerende et klap på skulderen for derved at motivere dem og de øvrige studerende yderligere.
Det gør vi med en kontant bonus til de studerende, der bliver hurtigere færdig end normeret, og ved at hæve fribeløbet, så de studerende i højere grad får glæde af at yde en ekstra indsats sideløbende med deres studier.
I Venstre er vi tilfredse med reformen, fordi den styrker vores SU-system.
Vi er glade for uddannelsesstøtten, fordi den giver alle uanset baggrund mulighed for at tage en uddannelse, og dermed også mulighed for, at så mange som muligt kan bidrage til dansk økonomi.
Et stærkt og målrettet SU-system er en forudsætning for et konkurrencedygtigt Danmark og dermed forudsætningen for, at vi også kan finansiere skoler og omsorg for vores svage om både 10, 20 og 30 år.